60 jaar van “onbaatsugtigheid, kompromieë en vriendskap”Gary en Vivienne op hul troudag in 1957 (Foto: Verskaf) Die geheim tot ŉ lang en gelukkige huwelik is eenvoudig: Onbaatsugtigheid, kompromieë en vriendskap. Só sê die legendariese gholfspeler Gary Player (81) nadat hy en sy vrou, Vivienne (80), onlangs weer hul huweliksbeloftes afgelê het. Dié twee is al 60 jaar getroud. “Maar eintlik is daar geen geheim nie,” voeg hy vinnig by. “Trou met jou beste vriend, dan kan jy vir baie jare gelukkig wees.” Die gholflegende en sy vrou het op Nuwejaarsdag dieselfde troubeloftes van 60 jaar gelede op Plettenbergbaai wéér aan mekaar beloof. “Ek het haar daardie dag belowe om altyd by haar te staan en alles te doen wat nodig is om ŉ leeftyd met haar te deel. Ek het dit alles beloof in die goeie en die slegte tye, in gesondheid en in siekte en beloof om vir haar lief te bly solank as wat ons albei lewe,” sê hy. Gary Player en sy vrou, Vivienne, het na 60 jaar hul troubeloftes hernu (Foto: Verskaf) “En Vivienne sê ek het tot dusver ŉ baie goeie werk gedoen om daardie beloftes te hou wat ek daardie dag gemaak het.” Player meen hy wou dié geleentheid met sy kinders en kleinkinders deel. “Ek is vandag liewer vir haar as die dag toe ek haar ontmoet het. My familie beteken die wêreld vir my, en ons wou ons beloftes hernu sodat ons kinders en kleinkinders daar kon wees. Ek het nog altyd gewens ek kon by my eie ouers se troue wees.” Hy sê die egpaar sien uit na nóg gelukkige jare saam. “As jy ŉ perfekte vrou het, kan jy nie verkeerd gaan nie,” terg hy. “Ons is verhouding is van krag na krag. Geloof is vir ons baie belangrik en wedersydse respek is ewe belangrik. Hulle sê agter elke suksesvolle man is ŉ ewe bekwame vrou, maar agter elke suksesvolle professionele gholfspeler is ŉ buitengewone wonderlike vrou.”